Virallinen lehti nro C 320 , 06/11/1999 s. 0006



KIRJALLINEN KYSYMYS E-2462/98 esittäjä(t): Honório Novo (GUE/NGL) komissiolle (30. heinäkuuta 1998) Aihe: Maantie- ja rautatieyhteydet Viana do Castelon kauppasatamaan Portugalin satamista, vesiliikenteestä ja merikuljetuksista vastaava keskusvirasto ja Viana do Castelon kunta ovat parhaillaan suunnittelemassa hankkeita maantie- ja rautatieyhteyksien rakentamiseksi Viana do Castelon kauppasatamaan. Näiden yhteyksien toteuttamiseksi tullaan pyytämään tai on jo pyydetty yhteisön yhteisrahoitusta yhteisön toisen tukikehyksen puitteissa. Näitä suunnitelmia ja hankkeita ollaan toteuttamassa ilman ympäristövaikutusten arviointia, ja ne ovat herättäneet avointa vastustusta paikallisen väestön ja eri ympäristöjärjestöjen keskuudessa. Ympäristöllisesti ja maisemallisesti erittäin ristiriitaisia näkökohtia ovat muun muassa soiden ja kosteikkoalueiden pengertäminen, rakentaminen Lima-joen uoman päälle, rakennustyöt kansallisilla luonnonsuojelu- ja maatalousalueilla sekä alueilla, joilla esiintyy Euroopan kannalta kiinnostavia, CORINE-ohjelmassa tunnistettuja biotyyppejä. Lisäksi suunnitellaan rakennustöitä alueilla, jotka kuuluvat direktiivissä 92/43/EY(1) tarkoitettuun "kansallisten suojelukohteiden luetteloon" ja ovat osa Natura 2000 -verkostoa (kohde nro 3, 134-000 - Lima-jokisuu). Lisäksi on todettava, että nämä Portugalin viranomaiset ovat kertoneet julkisesti, etteivät he ole valmiita tarkastelemaan eri instituutioiden, yhdistysten ja yksityishenkilöiden esittämiä vaihtoehtoisia ratkaisuja. 1. Onko jo jätetty hakemus, joka koskee yhteisrahoitusta Viana do Castelon kauppasatamaan johtavien maantie- ja rautatieyhteyksien rakentamiseksi? Mikäli on, aikooko komissio hyväksyä hakemuksen ilman hankkeen ympäristövaikutusten arviointia, jonka on toteuttanut jokin hankkeen toteuttajista riippumaton pätevä taho? 2. Mitä komissio aikoo tehdä sen suhteen, että vaihtoehtoiset ratkaisut analysoitaisiin ja otettaisiin kunnolla huomioon? Komission jäsenen Monika Wulf-Mathiesinkomission puolesta antama vastaus (8. lokakuuta 1998) Toistaiseksi ainoa Euroopan aluekehitysrahaston yhteisrahoittama hanke Viana do Castelon satamassa liittyy mereltä satamaan johtavien kulkuyhteyksien parantamiseen (ruoppaukset). Komissio on lisäksi myöntänyt yhteisrahoitusta rautatiehankkeen alustaville tutkimuksille ja maantieyhteyksiä koskevan hankkeen luonnokselle sekä maantiehankkeen ympäristövaikutusten arvioinnille. On aiheellista palauttaa mieleen, että kustannuksiltaan alle 25 miljoonan ecun suuruisten hankkeiden yhteydessä kansallisten viranomaisten tehtävänä on todeta, täyttävätkö yhteisön osarahoituksen piiriin valitut hankkeet kaikki hallinnolliset ja lakisääteiset edellytykset, joihin kuuluu myös voimassa olevien ympäristösääntöjen noudattaminen. Komissiolla on mahdollisuus varmistua kaikkien näiden edellytysten noudattamisesta yhteisrahoitettujen hankkeiden seurantakomiteoissa. Edellä mainittujen hankkeiden alueen luonnolle (eläimistö, kasvisto ja elinympäristöt) aiheuttamien mahdollisten vaikutusten osalta olisi sovellettava luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) ja erityisesti sen 6 artiklan säännöksiä, joissa säädetään muun muassa vaikutusten asianmukaisesta arvioinnista ja vaihtoehtoisten ratkaisujen tutkimisesta, koska toimenpiteiden kohteena oleva alue on osa Portugalin vuonna 1997 saman direktiivin 4 artiklan mukaisesti Natura 2000 -verkostoon ehdottamaa yhteisön tärkeänä pitämää aluetta. Komissiolle on äskettäin esitetty näitä hankkeita koskeva valitus. Komissio tarkastelee sitä parhaillaan varmistaakseen edellä mainitussa direktiivissä esitettyjen suojelutavoitteiden noudattamisen. (1) EYVL L 206, 22.7.1992, s. 7. (2) EYVL L 206, 22.7.1992.